b"\n_START_ARTICLE_\nDidanozin\n_START_SECTION_\nZgodovina\n_START_PARAGRAPH_\nLeta 1964 sta Morris J. Robins in R.K. Robins sintetizirala sorodno u\xc4\x8dinkovino 2'3'-dideoksiadenozin (ddA), ki predstavlja predzdravilo didanozina. Kasneje so Samuel Broder, Hiroaki Mitsuya in Robert Yarchoan z Ameri\xc5\xa1kega in\xc5\xa1tituta za raka (NCI) ugotovili, da ddA in ddI in vitro zavirata podvojevanje virusa HIV, in so izvedli klini\xc4\x8dne raziskave, ki so pokazale, da izkazuje didanozin to delovanje tudi pri bolnikih. NCI je pridobil patent za protiretrovirusno delovanje didanozina, vendar zdravila sam ni utr\xc5\xbeil. Nacionalni in\xc5\xa1titut za zdravje (NIH) je podelil ekskluzivno licenco za tr\xc5\xbeenje didanozina farmacevstkemu podjetju Bristol-Myers Squibb Co. (BMS). Didanozin je pri\xc5\xa1el na trg v obliki tablet pod tr\xc5\xbenim imenom Videx._NEWLINE_Tako je didanozin postal druga u\xc4\x8dinkovina zapovrstjo za zdravljenje oku\xc5\xbebe s HIV-om, ki je dobila dovoljenje za promet v ZDA in \xc5\xa1tevilnih drugih dr\xc5\xbeavah. Ameri\xc5\xa1ki Urad za prehrano in zdravila je zdravilu dodelil dovoljenje 9. oktobra 1991. To je pripomoglo tudi k zni\xc5\xbeanju cene zidovudina, ki je bil dotlej edino zdravilo proti HIV-u._NEWLINE_Didanozin je v kislem okolju neobstojen in se v \xc5\xbeelod\xc4\x8dni kislini zlahka razgradi. Zato je bila u\xc4\x8dinkovina v zdravilu, ki ga je odobrila FDA, v obliki \xc5\xbeve\xc4\x8dljivih tablet v kombinaciji z antacidom, ki je nevtraliziral \xc5\xbeelod\xc4\x8dno kislino. \xc5\xbdve\xc4\x8dljive tablete so bile velike in drobljive, imele pa so tudi neprijeten okus ter povzro\xc4\x8dale drisko. \xc4\x8ceprav FDA ni odobrila odmerjanja enkrat na dan, je bilo to pri nekaterih bolnikih zadovoljivo odmerjanje._NEWLINE_Po izteku desetletne licence je BMS zdravilo Videx reformuliral ter ga na novo patentiral pod tr\xc5\xbenim imenom Videx EC; novo obliko je FDA odobrila leta 2002. Nova oblika zdravila so kapsule, ki vsebujejo oblo\xc5\xbeene mikrosfere. Odobreno odmerjanje je enkrat na dan. Po izteku desetletnega licen\xc4\x8dnega obdobja za Videx pa je NIH dodelil licenco tudi podjetju Barr Laboratories; s tem je postal didanozin prvo zdravilo proti HIV-u na ameri\xc5\xa1kem tr\xc5\xbei\xc5\xa1\xc4\x8du, dostopno kot generik.\n_START_SECTION_\nMehanizem delovanja\n_START_PARAGRAPH_\nDidanozin (ddI) je nukleozidni analog gvanozina. Od drugih nukleozidnih analogov se razlikuje po tem, da v svoji zgradbi ne vsebuje nobene od obi\xc4\x8dajnih du\xc5\xa1ikovih baz; namesto nje je prisoten hipoksantin, vezan na sladkorni obro\xc4\x8d. V celici se didanozin s pomo\xc4\x8djo celi\xc4\x8dnih encimov fosforilira do aktivnega presnovka dideoksiadenozina trifosfata. Kot drugi protiretrovirusni nukleozidni analogi tudi didanozin povzro\xc4\x8di zaklju\xc4\x8ditev nastajanja verige DNK, tako da se vgradi v virusno DNK, poleg tega pa zavre delovanje encima reverzne transkriptaze.\n_START_SECTION_\nFarmakokinetika\n_START_PARAGRAPH_\nAbsorpcija didanozina iz prebavil je sorazmerno nizka(42%), vendar hitra. Hrana znatno zni\xc5\xbea biolo\xc5\xa1ko razpolo\xc5\xbeljivost didanozina, zato je priporo\xc4\x8dljivo zdravilo jemati na prazen \xc5\xbeelodec. Razpolovni \xc4\x8das v plazmi zna\xc5\xa1a le 1,5 ure, v znotrajceli\xc4\x8dni teko\xc4\x8dini pa ve\xc4\x8d kot 12 ur. Izlo\xc4\x8danje poteka zlasti skozi ledvice; ledvice aktivno izlo\xc4\x8dajo didanozin, in sicer skupno 20\xc2\xa0% zau\xc5\xbeitega odmerka._NEWLINE_Na tr\xc5\xbei\xc5\xa1\xc4\x8du je prisotna tudi gastrorezistentna (\xc5\xbeelod\xc4\x8dno odporna) oblika (Videx EC).\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i ne\xc5\xbeeleni u\xc4\x8dinki, ki jih povzro\xc4\x8da didanozin, so driska, siljenje na bruhanje, bruhanje, bole\xc4\x8dina v trebuhu, utrujenost, glavobol in izpu\xc5\xa1\xc4\x8daj. V klju\xc4\x8dnih klini\xc4\x8dnih raziskavah z didanozinom se je pri 21\xe2\x80\x9326\xc2\xa0% bolnikov pojavila periferna nevropatija._NEWLINE_Pankreatitis se pojavlja redko, vendar lahko povzro\xc4\x8di smrt. Drugi hudi ne\xc5\xbeeleni u\xc4\x8dinki, o katerih so poro\xc4\x8dali, so motnje mre\xc5\xbenice, opti\xc4\x8dni nevritis in motnje delovanja jeter. Tveganje za nekatere od teh resnih ne\xc5\xbeelenih u\xc4\x8dinkov se pove\xc4\x8da ob so\xc4\x8dasnem u\xc5\xbeivanju alkohola._NEWLINE_Februarja 2010 je ameri\xc5\xa1ki Urad za prehrano in zdravila izdala opozorilo, da imajo bolniki, zdravljeni z didanozinom, pove\xc4\x8dano tveganje za pojav redkega, a potencialno smrtnega zapleta \xe2\x80\x93 neciroti\xc4\x8dne portalne hipertenzije.\n_START_SECTION_\nOdpornost\n_START_PARAGRAPH_\nPri virusih se odpornost proti didanozinu pojavlja, a po\xc4\x8dasneje kot proti zidovudinu. Najpogostej\xc5\xa1a virusna mutacija in vivo, odgovorna za odpornost, je mutacija L74V v genu pol, ki povzro\xc4\x8da navzkri\xc5\xbeno odpornost tudi proti zalcitabinu. Opa\xc5\xbeeni sta bili tudi mutaciji K65R in M184V ."